Svjetlana Šokčević,
Radni odnosi i uvjeti rada u pravu Europske zajednice 
(odabrane teme i odluke suda EZ–a), 
IPROZ d.o.o. Zagreb, Visoka škola za sigurnost s pravom javnosti, Zagreb 2008.

	U rukama nam je nova knjiga dr. sc. Svjetlane Šokčević. Knjiga je nova po brojnim oznakama: novi je izdavač, nova je tema, a posebno je novi sadržaj ovoga originalnog i vrijednog priručnika. Kako su recenzenti u predgovoru napisali: „Potpisivanjem Sporazuma o stabilizaciji i pridruživanju između Republike Hrvatske s jedne strane i Europskih zajednica i njihovih država članica, s druge strane, nastao je pravni okvir za zahtjevne pregovore o usklađivanju zakonodavstva Republike Hrvatske s pravnom stečevinom Europske unije.
… Projekt se dovršava. On će trajati i biti sve zahtjevniji da bi se mrežni plan mogao realizirati. To se odnosi i na radno pravo EZ (EU), a napose na pravo sigurnosti i zdravlja na radu i sve vezano na radni odnos. Čeka nas puno posla.“
	Tematika je znanstveno i znalački raspoređena, dostupna u ovom djelu i sustavno obrađena.
Na jednom mjestu su propisi i praksa, pregled važnijih presuda i mišljenja, pregled odobrenih odluka u vezi s radnim odnosima, radnim vremenom, sigurnosti i zdravlja na radu, uvjetima ugovorenog ili radnog odnosa rada na određeno vrijeme, uznemiravanja na radu, zabrane diskriminacije, rodiljnog dopusta, prijenosa poduzeća na novog poslodavca, kolektivnog viška radnika, insolventnosti  poslodavca, Europskim radničkim vijećem, državnim potporama i certificiranju sredstava rada.
	 Ništa u ovom djelu nije izostavljeno: literatura, propisi, sudske odluke, mišljenja nezavisnih odvjetnika i prilozi, ali i veliko znanje autorice. Sve to omogućava sagledavanje i razumijevanje složenih radnih odnosa u EU. 
	Djelo po svojoj koncepciji, kompoziciji i broju specifično obrađenih pitanja jedino u Republici Hrvatskoj.
	Knjiga sadrži 361. stranicu. Obuhvaća svu propisanu i uobičajenu infrastrukturu i sadržaj: predgovor, uvod, izvori prava Europske zajednice (primarno i sekundarno pravo), Blago i strogo pravo, Utjecaj socijalnih partnera na regulativu EZ; Europski socijalni dijalog; Radno pravo EZ; Organizacija i nadležnost suda EZ; Praksa suda EZ (Pregled važnijih presuda i mišljenja; Pregled odabranih odluka u vezi s radnim odnosima; Organizacija radnog vremena; Sigurnost i zdravlje na radu; Uvjeti ugovornog ili radnog odnosa; Rad na određeno vrijeme; Uznemiravanje na radu; Zabrana diskriminacije; Roditeljski dopust; Prijenos poduzeća na novog poslodavca; Kolektivni višak radnika; Insolventnost poslodavca; Europsko radničko vijeće; Državne potpore; Certificiranje sredstava rada; Zaključak; Literatura (knjige i članci, pravni akti, sudske odluke, mišljenja neovisnih odvjetnika) i Prilozi (odabrane direktive, presude i mišljenja) .
	Sve je to zahtijevalo dosta vremena, dobrog, općeg i posebnog (specifičnog) znanja, znanje jezika, teorije prava, posebno radnog prava, prakse u sudu EZ, ali i propisa i prakse u tim odnosima u Republici Hrvatskoj. Sreća je što dr. sc. Šokčević sve to ima i što je znalački do detalja pisala i objavila ovo djelo.
	Autorica je birala i izabrala autore, njihove knjige i članke (relevantne za ovu knjigu), ukupno 51 jedinica što predstavlja koristan tender za sva nova i druga istraživanja ovoj temi. Navedeni su pravni akti EZ  (primarnog i sekundarnog prava) bez kojih nije moguće razumjeti ove odnose i koristiti djelo. Tu je i registar propisa Republike Hrvatske iz ove oblasti i odabranih odluka Ustavnog suda Republike Hrvatske. Posebnu vrijednost knjizi daje preko 70 sudskih odluka Suda pravde Europskih zajednica i mišljenja neovisnih odvjetnika ( ukupno osam mišljenja), označenih brojem, datumom i imenom.
	Recenzenti djela su  (i za nakladnika ); Nenad Kacian i Marinko Đ. Učur. Urednica je Lidija Kacian, a lektorica Jasenka Ružić. DTP: Micko Market, Zagreb, Kikićeva 1; Tisak: Otisak, Zagreb, Vida Ročića 144 a.; CIP – Nacionalna i sveučilišna knjižnica u Zagrebu pod brojem 686945, a ISBN 978-953-6026-52-4.
	Sadržaj je znalački sastavljen, pregledan i potpun. Nakladnici, urednici, lektor, obrada teksta i tisak su po „zanatu“ i standardu suvremene stručne knjige obavila veliki, odgovoran i stručan posao vrijedan hvale.
	Autorica se služi razumljivim suvremenim stručnim jezikom i uvažavajućom terminologijom, pregledno i dosljedno korištenje misli i zaključaka. Sve je to rezultat izvanrednog teoretskog poimanja i zavidne vizije autorice. 
Djelo je pisano odmjereno, precizno i znanstveno analizirano. Autorica ima jednostavan stručni jezik u djelu, prezentiran znanstvenim metodama. Autorica je vrstan znalac, dobar teoretičar i praktičar u zahtjevnoj i novoj temi. Stavovi su bezrezervni.
	Rad će biti od velike koristi. Ova jedinstvena knjiga o složenim pravnim odnosima oblikovana je i namijenjena svekolikoj praksi i potrebama poslodavaca, socijalnih partnera, državnih tijela i sudova, studenata i brojnih drugih, budući da  je ispunila literarnu prazninu u obrazovnom i drugom sustavu u Republici Hrvatskoj.
	Zbog toga preporučujem knjigu, a autorici želim još mnogo novih djela.  

								prof. dr. sc. Marinko Đ. Učur